ยอดผู้เสียชีวิตจากโควิดในรัสเซียแตะระดับสูงสุดเป็นประวัติการณ์!
Russia's coronavirus task force has reported more than 254,000 deaths but reports by its statistical service put total death at more than 462,000
ตัวเลขผู้ติดเชื้อและเสียชีวิตจากการระบาดของโคโรนาไวรัสในรัสเซียเพิ่มขึ้นระลอกใหม่เมื่อกลางเดือนกันยายน และอยู่ระดับคงที่ในช่วงหนึ่งสัปดาห์ที่ผ่านมา แต่เมื่อวันเสาร์ คณะทำงานเฉพาะกิจเพื่อรับมือการระบาดของโควิดในรัสเซียระบุว่า มีผู้เสียชีวิตเพิ่มอีก 1,241 คนในหนึ่งวัน ซึ่งมากที่สุดเป็นสถิติใหม่ คณะทำงานดังกล่าวเปิดเผยด้วยว่า มีผู้ติดเชื้อเพิ่มอีก 39,256 คนในวันเสาร์ ทำให้จำนวนผู้ืติดเชื้อสะสมในรัสเซียผ่านหลัก 9 ล้านคนไปแล้ว เมื่อต้นเดือนพฤศจิกายน รัฐบาลรัสเซียประกาศหยุดทำงานทั่วประเทศเป็นเวลาหนึ่งสัปดาห์ ซึ่งรวมถึงการปิดธุรกิจต่าง ๆ เพื่อควบคุมการระบาดของโคโรนาไวรัส และเมื่อวันศุกร์ รัฐสภารัสเซียผ่านร่างกฎหมายเพิ่มมาตรการควบคุมการระบาดซึ่งจะเริ่มมีผลบังคับใช้ในปีหน้า โดยจะมีการอนุญาตให้ผู้ที่ฉีดวัคซีนครบแล้วหรือผู้ที่หายจากอาการโควิด-19 เท่านั้นที่สามารถเข้าไปในสถานที่สาธารณะบางแห่ง รวมทั้งในระบบขนส่งมวลชนต่าง ๆ ตัวเลขผู้ติดเชื้อและเสียชีวิตที่เพิ่มขึ้นในรัสเซียเกิดขึ้นท่ามกลางอัตราการฉีดวัคซีนในระดับต่ำ การเพิกเฉยต่อมาตรการป้องกัน เช่น การสวมหน้ากากและเว้นระยะห่าง รวมทั้งความล่าช้าของเจ้าหน้าที่ในการประกาศใช้มาตรการล็อกดาวน์ที่เข้มงวด ปัจจุบัน มีประชากรรัสเซียไม่ถึง 40% ที่ได้รับวัคซีนครบโดสแล้ว แม้ว่ารัสเซียจะเป็นประเทศแรก ๆ ที่เริ่มฉีดวัคซีนโควิด "สปุตนิค" ที่ผลิตในประเทศ ให้แก่ประชาชนของตนตั้งแต่ปลายปีที่แล้ว